Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 88/06)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Savennières”

PDO-FR-A0158-AM01

Data comunicării: 15 noiembrie 2019

DESCRIEREA ȘI MOTIVELE MODIFICĂRII APROBATE

1. Arealul geografic

Arealul geografic se modifică după cum urmează: „Toate etapele producției se desfășoară în arealul geografic al cărui perimetru cuprinde teritoriul următoarelor comune din departamentul Maine-et-Loire, pe baza Codului Geografic Oficial din 2018: Bouchemaine, La Possonnière, Savennières.

Documentele cartografice care reprezintă arealul geografic pot fi consultate pe site-ul Institutului Național pentru origine și calitate.”

Modificare de redactare: noua listă a entităților administrative ține seama de fuziuni sau de alte modificări efectuate prin zonarea administrativă, intervenite după aprobarea caietului de sarcini. Pentru a se spori securitatea juridică, această listă este raportată la versiunea în vigoare a Codului Geografic Oficial, editat în fiecare an de INSEE. Perimetrul arealului geografic rămâne strict identic.

În sfârșit, se menționează punerea la dispoziție, pe site-ul INAO, a documentelor cartografice care reprezintă arealul geografic, pentru o mai bună informare a publicului.

Punctul 6 din documentul unic, referitor la arealul geografic, se modifică în consecință.

2. Zona situată în imediata vecinătate

La capitolul I secțiunea IV punctul 3, lista comunelor se înlocuiește cu următorul text:

Angers, Beaulieu-sur-Layon, Bellevigne-en-Layon (foste teritorii ale comunelor delegate Champ-sur-Layon, Faveraye-Mâchelles, Faye-d’Anjou, Rablay-sur-Layon și Thouarcé), Blaison-Saint-Sulpice (foste teritorii ale comunelor delegate Blaison-Gohier și Saint-Sulpice), Brissac Loire Aubance (foste teritorii ale comunelor delegate Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital și Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (foste teritorii ale comunelor delegate Chanzeaux și Valanjou), Denée, Doué-en-Anjou (fost teritoriu al comunei delegate Brigné), Les Garennes sur Loire (foste teritorii ale comunelor delegate Juigné-sur-Loire și Saint-Jean-des-Mauvrets), Mauges-sur-Loire (fost teritoriu al comunei delegate Saint-Laurent-de-la-Plaine), Mozé-sur-Louet, Mûrs-Erigné, Rochefort-sur-Loire, Sainte-Gemmes-sur-Loire, Saint-Melaine-sur-Aubance, Soulaines-sur-Aubance, Terranjou (foste teritorii ale comunelor delegate Chavagnes, Martigné-Briand și Notre-Dame-d’Allençon) și Val-du-Layon (foste teritorii ale comunelor delegate Saint-Aubin-de-Luigné și Saint-Lambert-du-Lattay).

Astfel, se poate ține seama de diferitele fuziuni între comune care au intervenit de la ultima versiune a caietului de sarcini. Perimetrul zonei situate în imediata vecinătate rămâne strict identic.

Punctul 9 din documentul unic, referitor la condițiile suplimentare, se modifică în consecință.

3. Dispoziție privind agromediul

La capitolul I secțiunea VI punctul 2, se adaugă următorul text: „Între rânduri este obligatoriu un strat vegetal controlat, spontan sau semănat; în absența acestui strat vegetal, operatorul desfășoară lucrări de pregătire a solului pentru a controla vegetația spontană sau justifică utilizarea produselor de pentru controlul biologic aprobate de autoritățile publice din sectorul viticulturii. În cazul în care pe o parcelă se folosesc erbicide pentru controlul biologic, se interzice utilizarea altor erbicide.”

Această modificare vine odată cu evoluția actuală a practicilor operatorilor în favoarea agriculturii de conservare în toată podgoria Anjou. Modificarea reflectă faptul că procedurile tehnice țin seama din ce în ce mai mult de preocupările legate de mediu. Favorizând prezența unui strat vegetal sau realizarea unei pliviri mecanice sau utilizarea unor produse pentru controlul biologic, modificarea determină reducerea utilizării erbicidelor chimice. Această reducere a erbicidelor trebuie să permită consolidarea protecției solurilor viticole și conservarea funcțiilor naturale ale acestora (fertilitate, biodiversitate, epurare biologică), ceea ce contribuie la calitatea și autenticitatea vinurilor și consolidează ideea de teritoriu.

Documentul unic nu este vizat de această modificare.

4. Lansarea culesului

La capitolul I secțiunea VII punctul 1, se elimină propoziția „Data de începere a culesului este fixată în conformitate cu dispozițiile articolului D. 645-6 din Codul rural și al pescuitului maritim.”

Nu mai este necesară stabilirea unei date pentru începerea culesului, întrucât operatorii dispun în prezent de o gamă largă de instrumente care le permit să evalueze cât mai corect gradul de coacere a strugurilor. Fiecare operator dispune de o serie de dispozitive și echipamente, atât personale, cât și colective, care permit determinarea cu precizie a datei optime de inițiere a recoltării fiecărei parcele, în funcție de obiectivele de producție.

Documentul unic nu este vizat de această modificare.

5. Capacitatea de vinificare

În capitolul I secțiunea IX punctul 1 litera (c), propoziția: „Orice operator dispune de o capacitate de vinificare cu cel puțin 1,4 ori mai mare decât randamentul mediu al exploatației din ultimii cinci ani.” se înlocuiește cu propoziția: „Orice operator dispune de o capacitate de vinificare cu cel puțin 1,4 ori mai mare decât volumul mediu vinificat în ultimii cinci ani.”.

În caietul de sarcini nu se făcea referire la capacitatea volumetrică (exprimată în hl sau în m3), ci la randament, adică la volumul recoltei împărțit la suprafața de producție (exprimat, de exemplu, în hl/ha). Modificarea propusă permite remedierea acestei neconcordanțe în ceea ce privește cantitățile, fără nicio modificare de fond (minimul este fixat tot la de 1,4 ori volumul mediu vinificat de exploatație în anii precedenți).

Documentul unic nu este vizat de această modificare.

6. Circulația vinurilor

La capitolul I secțiunea IX punctul 5, se elimină litera (b), care se referă la data introducerii în circulație a vinurilor între antrepozitarii autorizați.

Documentul unic nu este vizat de această modificare.

7. Ținerea registrelor

La capitolul II secțiunea II punctul 3, cuvântul „potențială” se înlocuiește cu „naturală”.

Pentru consecvență cu termenii utilizați în toate caietele de sarcini din zona Anjou Saumur, formularea „tărie alcoolică naturală în volume” înlocuiește expresiile „tărie potențială” sau „grad”. Aceste modificări îmbunătățesc claritatea caietelor de sarcini respective. Armonizarea dispozițiilor privind ținerea registrelor este menită să faciliteze elaborarea planului de inspecție și controlul respectivelor registre.

Documentul unic nu este vizat de această modificare.

8. Principalele aspecte care trebuie controlate

Capitolul 3 a fost revizuit pentru a se asigura consecvența în redactarea principalelor aspecte care trebuie controlate în caietele de sarcini din zona Anjou Saumur.

Documentul unic nu este vizat de această modificare.

DOCUMENT UNIC

1. Denumirea produsului

Savennières

2. Tipul indicației geografice

DOP – Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

Caracteristicile produsului

Vinurile sunt vinuri albe liniștite seci, demiseci, demidulci sau dulci care prezintă următoarele caracteristici analitice principale: - Vinurile seci prezintă o tărie alcoolică naturală minimă în volume de 11,5 %. - Celelalte vinuri prezintă o tărie alcoolică naturală minimă în volume de 12,5 %. - După fermentare, vinurile prezintă un conținut de zaharuri fermentabile (glucoză + fructoză) de maximum 4 grame per litru sau 8 grame per litru în cazul în care conținutul de aciditate totală exprimat în grame de acid tartric per litru nu este cu peste 2 grame per litru mai mic decât conținutul de zaharuri fermentabile. - După îmbogățire, vinurile seci nu depășesc o tărie alcoolică totală în volume de 13 %. Conținutul de aciditate volatilă, conținutul de aciditate totală și conținutul total de dioxid de sulf sunt cele prevăzute de legislația Uniunii.

Caracteristici analitice generale Tăria alcoolică totală maximă (% din volume) Tăria alcoolică dobândită minimă (% din volume) 11 Aciditatea totală minimă Aciditatea volatilă maximă (în miliechivalenți per litru) Conținutul total de dioxid de sulf (în miligrame per litru)

Descriere

Vinurile sunt albe și cel mai adesea seci. Totuși, aceste vinuri pot prezenta uneori zaharuri fermentabile. Culoarea acestor vinuri poate varia de la galben pal la galben auriu. Mirosul este caracterizat în general de parfumuri sau note aromatice florale (salcâm, tei,...) amestecate cu note fructate care pot aminti de pere, piersici, gutui, migdale prăjite, stafide și miere, aceste arome fiind punctate de o notă de mineralitate. Atacul asupra cavitații bucale este amplu, onctuos și dezvăluie întreaga complexitate a aromelor. Gustul rezidual este un amestec între prospețime, mineralitate și puțină amăreală, ceea ce oferă armonie și echilibru. Aceste vinuri ajung la maturitatea deplină după mai mulți ani de păstrare în sticlă. Vinurile care conțin zaharuri fermentabile au un potențial de învechire remarcabil.

5. Practici vitivinicole

a. Practici oenologice esențiale

Practică oenologică specifică

Utilizarea de bucăți de lemn este interzisă. După îmbogățire, vinurile seci nu depășesc o tărie alcoolică totală în volume de 13 %.

În cazul celorlalte vinuri este interzisă orice operațiune de îmbogățire. În afara dispozițiilor sus-menționate, vinurile trebuie să respecte, în ceea ce privește practicile oenologice, obligațiile existente la nivelul UE și în Codul rural și al pescuitului maritim.

Vinurile fac obiectul maturării cel puțin până la data de 15 martie a anului următor anului de recoltă.

Densitatea de plantare – distanța dintre rânduri

Practică de cultivare

Vița-de-vie prezintă o densitate minimă de plantare de 4 000 de butuci per hectar. Distanța dintre rânduri nu poate fi mai mare de 2,50 metri, iar distanța dintre butucii de pe același rând nu poate fi mai mică de 1 metru. Parcelele de viță-de-vie cu o densitate de plantare mai mică de 4 000 de butuci/ha, dar de minimum 3 300 de butuci/ha beneficiază de dreptul de utilizare a denumirii de origine controlate pentru recolta pe care o produc, sub rezerva respectării dispozițiilor referitoare la palisare și la înălțimea frunzișului prevăzute în caietul de sarcini. Distanța dintre rândurile acestor parcele cu viță-de-vie nu poate fi mai mare de 3 m, iar distanța dintre butucii de pe același rând nu poate fi mai mică de 1 m.

Norme privind tăierea și palisarea viței-de-vie

Practică de cultivare

Vița-de-vie este tăiată până cel târziu la data de 30 aprilie, cu tăiere mixtă, la maximum 12 ochi per butuc, din care maximum 4 ochi per coardă de rod.

Înălțimea frunzișului ridicat pe spalier este cel puțin egală cu de 0,6 ori distanța dintre rânduri și este măsurată între limita inferioară a frunzișului, stabilită la cel puțin 0,40 m deasupra solului, și limita superioară de tăiere, stabilită la cel puțin 0,20 m deasupra firului superior al spalierului.

În plus, parcelele de viță-de-vie cu o densitate de plantare mai mică de 4 000 de butuci per hectar, dar de minimum 3 300 de butuci per hectar fac obiectul următoarelor norme privind utilizarea spalierelor: înălțimea minimă a stâlpilor de palisare de la sol este de 1,90 metri; spalierele includ 4 niveluri de fire; înălțimea minimă a firului superior este de 1,85 metri deasupra solului.

Irigarea

Practică de cultivare

Irigarea este interzisă.

Recoltarea

Practică de cultivare

Strugurii sunt recoltați prin alegerea ciorchinelor pe butuc. Utilizarea mașinii de recoltat struguri este interzisă.

b. Randamente maxime

Vinurile seci și demiseci

50 de hectolitri la hectar

Alte vinuri

35 de hectolitri la hectar

6. Arealul geografic delimitat

Toate etapele producției se desfășoară în arealul geografic delimitat, al cărui perimetru cuprinde teritoriile următoarelor comune din departamentul Maine-et-Loire, pe baza Codului Geografic Oficial din 2018: Bouchemaine, La Possonnière, Savennières.

7. Soiurile de struguri de vin principale

Chenin B

8. Descrierea legăturii (legăturilor)

1. Informații privind arealul geografic

a) Descrierea factorilor naturali care contribuie la legătură

Arealul geografic este situat pe malul drept al fluviului Loara, la aproximativ 15 kilometri de orașul Angers. Arealul este caracterizat de un ansamblu de versanți orientați spre sud-sud-est care se extinde, pornind de la fluviul Loara, pe o lățime care variază între 500 de metri și 1 500 de metri și pe o lungime de aproximativ 6 kilometri de-a lungul fluviului Loara. La nord de arealul geografic, un platou întins, mai rece, expus la vânturi, este destinat, în principal, creșterii animalelor și cultivării cerealelor.

Substratul geologic este constituit din formațiuni șistoase și șistoase-grezoase din perioada ordovicianul târziu-devonianul timpuriu, iar pe alocuri din filoane vulcanice (riolite și spilite). Unde începe platoul, s-au depus câteva nisipuri din cuaternar purtate de vânt, într-un strat de grosime variabilă. Pe versanți, roca-mamă este, de obicei, foarte aproape de suprafață.

Arealul geografic cuprinde teritoriul următoarelor trei comune: Bouchemaine, La Possonnière și Savennières.

Clima este oceanică. Dealurile din Mauges, situate în vestul podgoriei, nuanțează această caracteristică oceanică print-un efect de foehn. Media anuală a precipitațiilor este de 650 mm și caracterizează o zonă adăpostită de vânturi umede, în timp ce pe dealurile din Mauges media precipitațiilor depășește 800 mm. Această diferență de pluviometrie este și mai pronunțată în perioada de vegetație a viței-de-vie, în special începând din luna iunie și până în perioada recoltării. Temperaturile medii anuale sunt relativ ridicate (aproximativ 12 °C). Fluviul Loara are un rol preponderent de reglare a temperaturilor pe versantul apropiat, aflat sub vânturile dominante, menținându-se astfel temperaturi ridicate în timpul nopții. De asemenea, Loara are rolul important de a favoriza, în perioada recoltării, apariția ceții matinale, care este esențială pentru dezvoltarea putregaiului nobil.

b) Descrierea factorilor umani care contribuie la legătură

La început limitată la parcelele din apropierea marilor abații din Angers, cultura viței-de-vie s-a extins în jurul orașului Angers, apoi pe versanții din Pruniers și Bouchemaine în secolul al IV-lea. În jurul anilor 1130, călugării din abația Saint-Nicolas din Angers au plantat viță-de-vie pe un versant aflat deasupra fluviului Loara, de unde își are originea denumirea „La Roche aux Moines”. În 1140, un grup de călugărițe benedictine a construit în orașul La Possonnière o mănăstire denumită „Le Prieuré”. În jurul construcției au plantat culturi vaste de viță-de-vie. De atunci, vinul din „Savennières” este apreciat pe mesele nobililor și, în special, în secolul al XV-lea, pe masa „bunului rege René” (René I de Anjou). În timpul unei opriri în comună, regele a degustat un pahar de vin obținut de pe o parcelă de la vest de oraș și l-a numit „goutte d’or” („picătură de aur”). Această parcelă este cunoscută de atunci sub denumirea de „Clos de la Goutte d’Or”.

Podgoria s-a dezvoltat mai ales în secolele al XVII-lea și al XVIII-lea. În lucrarea lor intitulată Traité sur la nature et la culture de la vigne („Tratat privind natura și cultura viței-de-vie”), publicată în 1749, Bidet și Duhamel de Monceau afirmau: „Versanții care se întind de-a lungul Loarei, pe ambele maluri ale acestui fluviu, formează diferitele podgorii din Anjou; acești versanți se află la o distanță de ½ sau ¼ leghe unul de celălalt, începând de la Angers până la 7 sau 8 leghe mai încolo, înspre Bretania. Nu sunt decât stânci, în trecut complet neroditoare, pline de hățișuri, de tufăriș și de arbori bătrâni, care făceau regiunea inaccesibilă și de nepătruns și adăposteau tot felul de sălbăticiuni sau animale veninoase. Teritoriul, care a fost foarte dificil de defrișat, este în prezent cultivat integral cu viță-de-vie, până la locul în care dealurile încep să se aplatizeze și să se curbeze în partea de nord, pe o distanță de ¼ sau ½ leghe. Versanții de pe malul drept al Loarei, coborând spre Nantes, sunt orientați spre sud și, prin urmare, vinul este mai bun și mai puternic aici decât cel de pe malul stâng...”. Versanții și terenurile din apropierea orașului Savennières sunt acoperite de viță-de-vie și fiecare gospodărie rurală deține mai multe parcele cu viță-de-vie. Cu puțin timp înaintea Revoluției, caietele de doleanțe elaborate de Stările Generale prezentau situația plantațiilor de viță-de-vie de pe versanți. „Savennières: 2 460 de locuitori, 1/3 cu viță-de-vie de o calitate excelentă (…) Nu am văzut parohie mai greu impozitată decât Savennières” scria atunci dl Dertrou, lichidator.

În secolul al XIX-lea a avut loc o metamorfoză profundă a viticulturii ca urmare a progreselor semnificative înregistrate în domeniul oenologiei și al protecției plantelor, datorită acțiunilor unor proprietari precum Guillory, preocupați să obțină vinuri de calitate și să mențină reputația vinurilor din „Savennières”. Au fost realizate multe experimente atunci, atât prin testarea altor soiuri, în special Verdelho de Madère, din care, potrivit profesorului Maisonneuve, aproximativ 60 de butuci erau cultivați în „Coulée de Serrant”, cât și prin amenajarea de terase sau teste referitoare la palisare. Cu toate acestea, soiul Chenin B a rămas soiul preferat al podgoriei. În timpul uneia dintre vizitele sale, în 1865, Jules Guyot a descris perfect modul de conducere, vorbind astfel de o tăiere scurtă, de îndepărtarea mugurilor și de o recoltare când „o mare parte a strugurilor se stafidește...”.

Denumirea de origine controlată „Savennières” a fost recunoscută prin decretul din 8 decembrie 1952, care a definit, în principal, vinurile cu zaharuri fermentabile. La inițiativa președinților succesivi ai sindicatului de protecție, printre care Michèle Bazin de Jessey, acest decret a evoluat în ceea ce privește definirea vinurilor seci, cu posibilitatea de a se produce vinuri cu zaharuri fermentabile, reflectând astfel practicile podgoriei și originalitatea mediului.

În 2009, podgoria era exploatată de 34 de operatori.

2. Informații privind calitatea și caracteristicile produsului

Vinurile sunt albe și cel mai adesea seci. Totuși, aceste vinuri pot prezenta uneori zaharuri fermentabile. Culoarea acestor vinuri poate varia de la galben pal la galben auriu.

Mirosul este caracterizat în general de parfumuri sau note aromatice florale (salcâm, tei,...) amestecate cu note fructate care pot aminti de pere, piersici, gutui, migdale prăjite, stafide și miere, aceste arome fiind punctate de o notă de mineralitate.

Atacul asupra cavitații bucale este amplu, onctuos și dezvăluie întreaga complexitate a aromelor. Gustul rezidual este un amestec între prospețime, mineralitate și puțină amăreală, ceea ce oferă armonie și echilibru.

Aceste vinuri ajung la maturitatea deplină după mai mulți ani de păstrare în sticlă. Vinurile care conțin zaharuri fermentabile au un potențial de învechire remarcabil.

3. Interacțiuni cauzale

Arealul parcelat delimitat pentru recoltarea strugurilor este format din parcele situate pe versanți adăpostiți, bine orientați spre sud și care prezintă soluri superficiale dezvoltate pe formațiunile șistoase și șistoase-grezoase ale masivului principal sau soluri puțin adânci dezvoltate pe nisipuri purtate de vânt. Aceste soluri, puțin fertile și foarte pietroase, dispun de o capacitate importantă de drenaj și de o rezervă hidrică redusă.

Aceste condiții viticole impun o gestiune optimă a plantei și a potențialului său de producție, tradusă prin conducerea viței-de-vie, regulile stricte de tăiere și o recoltare prin alegerea ciorchinelor, inclusiv pentru producția vinurilor seci.

Cunoștințele operatorilor sunt exprimate prin atașamentul lor față de soiul Chenin B, soi rustic, care își exprimă pe deplin originalitatea și specificitatea în aceste condiții. Operatorii s-au adaptat la particularitățile și la bogăția acestui soi, diversificând procedurile tehnice. În funcție de locul de cultivare, de conducerea viței-de-vie și de condițiile climatice ale anului de recoltă, vinurile produse prezintă în mod tradițional o cantitate mai mică sau mai mare de zaharuri fermentabile. Când condițiile climatice de la sfârșitul recoltării sunt favorabile, datorită rolului fluviului Loara de reglare a temperaturii, datorită vânturilor canalizate de fluviu, care favorizează o uscare mecanică a boabelor, sau datorită prezenței ceții matinale, sunt produse vinuri „demidulci” sau „dulci” din boabele recoltate după concentrarea prin stafidire pe butuc sau după dezvoltarea putregaiului nobil sub acțiunea Botrytis cinerea.

De asemenea, operatorii și-au însușit foarte repede tehnicile care le permit să extragă ceea ce este mai bun din struguri prin adaptarea tehnicilor de vinificare. Pentru obținerea unui vin cu arome complexe, a devenit necesară o perioadă de maturare în cuve, după fermentare. Pentru îndeplinirea acestui obiectiv, în caietul de sarcini este definită o perioadă minimă de maturare, până la data de 15 martie a anului următor anului de recoltă.

Combinația dintre un mediu natural atât de deosebit, un soi perfect adaptat la acest mediu și oameni care știu să exploateze întregul său potențial permite obținerea unor vinuri originale și unice, care se bucură de o notorietate istorică. În 1816, în lucrarea sa intitulată Topographie de tous les vignobles connus („Topografie a tuturor podgoriilor cunoscute”), André Jullien nu a ezitat să le clasifice în prima categorie, recunoscându-le, astfel, originalitatea, calitatea și reputația.

Din 2001, podgoria „Savennières”, simbolică pentru clima blândă din Anjou („douceur angevine”), este inclusă de către UNESCO în patrimoniul mondial al umanității.

9. Alte condiții esențiale (ambalarea, etichetarea, alte cerințe)

Zona situată în imediata vecinătate

Cadrul juridic:

Legislația UE

Tipul condiției suplimentare:

Derogare privind producția în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea, producerea și maturarea vinurilor, este constituită din teritoriul următoarelor comune, pe baza Codului Geografic Oficial din 2018: Angers, Beaulieu-sur-Layon, Bellevigne-en-Layon (foste teritorii ale comunelor delegate Champ-sur-Layon, Faveraye-Mâchelles, Faye-d’Anjou, Rablay-sur-Layon și Thouarcé), Blaison-Saint-Sulpice (foste teritorii ale comunelor delegate Blaison-Gohier și Saint-Sulpice), Brissac Loire Aubance (foste teritorii ale comunelor delegate Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital și Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (foste teritorii ale comunelor delegate Chanzeaux și Valanjou), Denée, Doué-en-Anjou (fost teritoriu al comunei delegate Brigné), Les Garennes sur Loire (foste teritorii ale comunelor delegate Juigné-sur-Loire și Saint-Jean-des-Mauvrets), Mauges-sur-Loire (fost teritoriu al comunei delegate Saint-Laurent-de-la-Plaine), Mozé-sur-Louet, Mûrs-Erigné, Rochefort-sur-Loire, Sainte-Gemmes-sur-Loire, Saint-Melaine-sur-Aubance, Soulaines-sur-Aubance, Terranjou (foste teritorii ale comunelor delegate Chavagnes, Martigné-Briand și Notre-Dame-d’Allençon) și Val-du-Layon (foste teritorii ale comunelor delegate Saint-Aubin-de-Luigné și Saint-Lambert-du-Lattay).

Etichetarea

Cadrul juridic:

Legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Toate mențiunile facultative sunt înscrise, pe etichete, cu caractere ale căror dimensiuni nu depășesc nici în înălțime, nici în lățime dublul dimensiunilor caracterelor cu care este înscrisă denumirea de origine controlată.

Denumirea de origine controlată poate fi completată cu denumirea geografică „Val de Loire”, în conformitate cu normele stabilite în caietul de sarcini. Dimensiunile caracterelor utilizate pentru denumirea geografică „Val de Loire” nu depășesc, nici în înălțime, nici în lățime, două treimi din dimensiunile caracterelor cu care este înscrisă denumirea de origine controlată.

În documentele comerciale, în documentele de transport și pe etichete, vinurile sunt prezentate în mod obligatoriu cu mențiunile „demi-sec” („demisec”), „moelleux” („demidulce”) sau „doux” („dulce”), care corespund cantității de zaharuri fermentabile (glucoză și fructoză) prezente în vin, astfel cum este definită în legislația Uniunii. Pe etichete, aceste mențiuni se figurează în același câmp vizual în care este înscrisă și denumirea DOC.

Pe etichetele vinurilor cu denumirea de origine controlată poate figura denumirea unei unități geografice mai mici, cu condiția: - să fie vorba despre un loc înscris în cadastru; - să figureze în declarația de recoltă. Denumirea locului înscris în cadastru trebuie să fie imprimată cu caractere ale căror dimensiuni nu depășesc, nici în înălțime, nici în lățime, jumătatea dimensiunilor caracterelor cu care este înscrisă denumirea de origine controlată.

Link către caietul de sarcini

https://info.agriculture.gouv.fr/gedei/site/bo-agri/document_administratif-a87a8bc4-187d-4cf2-82e7-f4a10eb68f12

(1) JO L 9, 11.1.2019, p. 2.